  Анжелика Тихонова корреспондент Удмуртиын «Театральное Приволжье» фестиваль улсын афишаос но плакатъёс лэсьтонъя элькун вожвылъяськонлы йылпумъянъёс лэсьтӥзы. Со сярысь улосвылысь дышетонъя но тодосъя министерстволэн пресс-службаез ивортӥз. Вожвылъяськонлэн координаторез Вадим Костылев конкурсэ пыриськисьёс плакатъёссэс «Театральное Приволжье» фестивальлы, нош афишаоссэс конкурсэ пыриськись спектакльёслы яке асьсэлэн яратоно постановкаоссылы сӥзизы шуыса пусйиз. Ужъёссы пӧртэм амалъёсын быдэстэмын – со графика но, батик но, компьютер дизайн но, буёлъёсын но, туспуктэмъёслэсь коллажъёс но. Тросэз афишаос рос-прос лэсьтэменызы, композицизэ умой радъяменызы висъясько Вадим Костылев, афишаос но плакатъёс лэсьтонъя элькун вожвылъяськонлэн координаторезКонкурсэ пыриськисьёслэсь ужъёссэс Россиысь дышетон удысын дано ужасьёс – Удмуртиысь нылпиослы образцовой коллективъёсын но чеберлыкъя студиосын кивалтӥсьёс, Нылпиослы ватсаса тодон-валан сётонъя элькун центрын ужасьёс, Удмуртиысь кун мунё театрысь суредась-постановщик дунъязы. Соос ужъёслэсь темазылы тупамзэс, пуштроссэс, ӟечлыксэс, уже кутыны луымонзэс, авторъёслэсь композициез валамзэс чаклазы. Одӥгез валтӥсь критериез – выль но аспӧртэмлыко луэмзы. Радъясьёс но жюри огкылэ вуизы, интернетысь кӧчыртэм (копировать карем) ужъёсты, соос ӟечлыксыя вылӥын ке но, вормисе поттыны уг яра шуыса. Ми асэстон понна ӧвӧл, ми выльзэ кылдытон понна Вадим Костылев, афишаос но плакатъёс лэсьтонъя элькун вожвылъяськонлэн координаторез6-17 аресъемъёс пӧлын вормизы: 1-тӥ инты – Ульяна Кузнецова-Главатских, «Этапы проведения фестиваля» плакат, Эграысь Нылпи творчествоя юрт (дышетӥсез С. Л. Краснова); 2-тӥ инты – Виктория Вотякова, «Загадка Кукарямбы» спектакльлы афиша, Ижкарысь Искусствоосъя Герман Корепанов нимо 1 номеро школа (дышетӥсез В. П. Ломаев); 2-тӥ инты – Илья Туляков, «Театральное Приволжье» плакат, Воткаысь «Станция юных техников» ужъюрт (дышетӥсез Н. М. Безумова); 3-тӥ инты – Ефим Макаров, «Ястребок» спектакльлы афиша, Ижкарысь Искусствоосъя Герман Корепанов нимо 1 номеро школа (дышетӥсез В. П. Ломаев); 3-тӥ инты – Глеб Русанов, «Театральное Приволжье» плакат, Воткаысь «Станция юных техников» ужъюрт (дышетӥсез Н. М. Безумова). 30 аресозь егитъёс пӧлын вормизы: 1-тӥ инты – Артём Сергеев, «Мимишки открывают второй фронт» интерактивной спектакльлы афиша, Сарапулысь Театр искусствоя «Точкин дом» центр; 2-тӥ инты – Екатерина Касаткина, «Вдох-выдох» спектакльлы афиша, Удмурт кун университет; 2-тӥ инты – Валерия Ненашкина, «Дядюшка длинные ноги» эктон спектакльлы афиша, Ижкарысь «Центр клубов «Синтез» ужъюртысь «Ника» клуб; 3-тӥ инты – Дана Галиуллина, «CRIME FICTION» театр возьматонлы афиша, Ижкарысь «Центр эстетического воспитания детей» ужъюрт; 3-тӥ инты – Гулзора Палванназирова, «Волшебная Япония» спектакльлы афиша, Воткаысь Крезьгуръя но дышетӥсьёсты дасянъя П. И. Чайковский нимо колледж. Вормисьёсты но призёръёсты Удмуртиысь дышетонъя но тодосъя министерстволэн дипломъёсыныз, озьы ик кузьымъёсын пусъёзы. Со сяна, ужъёссэс афишаосъя но плакатъёсъя улосвылкуспо конкурсэ келялозы. Пусъём, 2020-тӥ арын вожвылъяськон куарусёнэ ужзэ мытӥз. Радъясьёслы арлыдъя кык группая 96 ужъёс вуизы. Тужгес мыло-кыдо Балезино, Дэри, Эгра, Камбарка, Пичи Пурга, Сьӧлта, Ува, Шаркан ёросъёсысь но Воткаысь, Сарапулысь но Ижкарысь дышетскисьёс но мӧйыос пыриськизы.  Тегъёс: Лулчеберет Ижкар Театр Удмуртия вожвылъяськон  